*Projekts*

LATVIJAS REPUBLIKAS MINISTRU KABINETS

2019.gada Noteikumi Nr.

Rīgā (prot. Nr.  . §)

**Agregatoru noteikumi**

Izdoti saskaņā ar Elektroenerģijas tirgus likuma

 36.1 panta otro daļu un Ministru kabineta iekārtas

 likuma 31. panta pirmās daļas 3. punktu

**I. Vispārīgie jautājumi**

1. Noteikumi nosaka:
	1. elektroenerģijas lietotāja, kas piedalās pieprasījuma reakcijas pakalpojuma sniegšanā (turpmāk – lietotājs), tiesības un pienākumus;
	2. agregatora tiesības un pienākumus un pieprasījuma reakcijas pakalpojuma sniegšanas kārtību;
	3. agregatora pakalpojuma apmaksu;
	4. agregatora maiņas kārtību;
	5. agregatora un elektroenerģijas sistēmu un tirgus dalībnieku sadarbību.
2. Noteikumos lietotie termini:

2.1. Noteikumos ir lietoti tādi paši termini kā [Elektroenerģijas tirgus likumā](https://likumi.lv/ta/id/49833-energetikas-likums) un Enerģētikas likumā, ciktāl šajos Noteikumos nav noteikts citādi.

2.2. Noteikumos ir lietoti šādi termini:

2.2.1. līgums par dalību pieprasījuma reakcijas pakalpojuma sniegšanā — līgums, ko slēdz agregators ar lietotāju par tā iesaisti pieprasījuma reakcijas pakalpojuma sniegšanā;

2.2.3. agregatora portfelis — to elektroenerģijas lietotāju, ar kuriem agregatoram ir noslēgts līgums par dalību pieprasījuma reakcijas pakalpojuma sniegšanā, pieprasījumietaišu kopums.

**II. Lietotāja tiesības un pienākumi**

1. Lietotājs ir tiesīgs slēgt līgumu par dalību pieprasījuma reakcijas pakalpojuma sniegšanā ar agregatoru, kurš noslēdzis balansēšanas vai balansēšanas pakalpojuma līgumu ar to pašu balansēšanas pakalpojuma sniedzēju.
2. Lietotājs, slēdzot līgumu par dalību pieprasījuma reakcijas pakalpojuma sniegšanā, dod tiesības sistēmas operatoram nodot agregatoram un pieprasījuma reakcijas pakalpojuma saņēmējam lietotāja attiecīgo objektu vēsturiskos un aktuālos elektroenerģijas patēriņa datus.
3. Par katru sistēmas lietotāja objektu (turpmāk – objekts) lietotājs ir tiesīgs slēgt līgumu par dalību pieprasījuma reakcijas pakalpojuma sniegšanā tikai ar vienu agregatoru.
4. Lietotājs var saņemt atlīdzību par dalību pieprasījuma reakcijas pakalpojuma sniegšanā. Atlīdzības veidu, apmēru un saņemšanas kārtību nosaka līgumā par dalību pieprasījuma reakcijas pakalpojuma sniegšanā.
5. Lietotājam ir pienākums segt līguma pirmstermiņa izbeigšanas maksu, ja tāda ir paredzēta līgumā par dalību pieprasījuma reakcijas pakalpojuma sniegšanā.
6. Lietotājs ir tiesīgs bez maksas saņemt no agregatora datus par sniegto pieprasījuma reakcijas pakalpojumu apjomu vismaz reizi mēnesī.

**III. Agregatora tiesības un pienākumi un pieprasījuma reakcijas pakalpojuma sniegšana**

1. Agregatoram ir tiesības sniegt pieprasījuma reakcijas pakalpojumu pieprasījuma reakcijas pakalpojuma saņēmējam, ja agregatora portfelis spēj demonstrējami izpildīt konkrēta pakalpojuma sniegšanai noteiktās tehniskās un datu apmaiņas prasības, ko noteicis attiecīgais pieprasījuma reakcijas pakalpojuma saņēmējs.
2. Lai agregators varētu slēgt ar lietotāju līgumu par dalību pieprasījumu reakcijas pakalpojumu sniegšanā, agregatoram jābūt noslēgtam un spēkā esošam balansēšanas pakalpojuma līgumam vai balansēšanas līgumam ar balansēšanas pakalpojuma sniedzēju.
3. Agregators iekļauj lietotāja objektu agregatora portfelī, ja:
	1. ir noslēgts ar lietotāju spēkā esošs līgums par attiecīgā objekta dalību pieprasījuma reakcijas pakalpojuma sniegšanā;
	2. no attiecīgā objekta balansēšanas pakalpojuma sniedzēja ir saņemta atļauja objekta iekļaušanai agregatora portfelī;
	3. pirms pakalpojuma sniegšanas uzsākšanas agregators ir izstrādājis un ar pieprasījuma reakcijas pakalpojuma saņēmēju saskaņojis atbilstoši tā noteiktajām prognozes precizitātes prasībām agregatora portfeļa patēriņa prognozes metodiku;
	4. izpildījis pieprasījuma reakcijas pakalpojuma saņēmēja noteiktās tehniskās un datu apmaiņas prasības objekta iekļaušanai agregatora portfelī.
4. Agregators ir atbildīgs par to, lai pakalpojuma saņēmējam un sistēmas operatoram sniegtā informācija (tai skaitā operatīvā informācija) būtu patiesa.
5. Agregatoram ir pienākums informēt pieprasījuma reakcijas pakalpojuma saņēmēju par objektiem, kas vairs nav iekļauti agregatora portfelī, ne vēlāk kā trīs dienas pirms minētajām izmaiņām.

**IV. Agregatora pakalpojuma apmaksa**

1. Agregators ir tiesīgs no pieprasījuma reakcijas pakalpojuma saņēmēja saņemt samaksu par pieprasījuma reakcijas pakalpojuma sniegšanu, kas ir līdzvērtīga tai, kādu par līdzvērtīga pakalpojuma sniegšanu saņem tāds pakalpojuma sniedzējs, kas pakalpojumu sniedz, izmantojot ģenerātājvienības, ja vien uz pieprasījumu reakcijas sniedzēju netiek attiecinātas atšķirīgas tehniskās vai datu apmaiņas prasības.
2. Agregators ir tiesīgs pieprasīt lietotājam segt izmaksas, kas saistītas ar objekta iekļaušanu agregatora portfelī.
3. Lietotājs un agregators vienojas par šo noteikumu 14.punktā minēto izmaksu segšanas pienākumu lietotājam, to nosakot līgumā.

**V. Agregatora maiņa**

1. Ja lietotājs vēlas nomainīt agregatoru, pirms paredzētās agregatora maiņas izvēlētais agregators par jauna līguma par dalību pieprasījuma reakcijas pakalpojuma sniegšanā noslēgšanu to paziņo lietotāja balansēšanas pakalpojuma sniedzējam, sistēmas operatoram, kas saņem pieprasījuma reakcijas pakalpojumu un organizē norēķinus, kā arī sistēmas operatoram, kura sistēmai pieslēgts attiecīgais sistēmas lietotāja objekts, līdz tekošā mēneša piecpadsmitajam datumam. Agregatora nomaiņa stājas spēkā nākamā mēneša pirmajā datumā.
2. Sistēmas operators, kura sistēmai pieslēgts attiecīgais sistēmas lietotāja objekts, un lietotāja attiecīgā objekta balansēšanas pakalpojumu sniedzējs par šo noteikumu 15. punktā minētā noteiktā termiņā saņemto paziņojumu paziņo lietotāja iepriekšējam un izvēlētajam agregatoram līdz paziņojuma saņemšanas mēneša divdesmit piektajam datumam.

**VI. Agregatora sadarbība ar citiem elektroenerģijas sistēmas un**

**tirgus dalībniekiem**

1. Regulēšanas pakalpojuma sniedzējs un agregators noslēdz līgumu par pieprasījuma reakcijas pakalpojuma sniegšanu.
2. Objekta balansēšanas pakalpojuma sniedzējs izdod atļauju agregatoram objekta iekļaušanai agregatora portfelī, balstoties uz savstarpēji noslēgto balansēšanas pakalpojuma līgumu vai balansēšanas līgumu.
3. Pieprasījuma reakcijas pakalpojuma saņēmējs:
	1. saskaņo agregatora izstrādātu agregatora portfeļa patēriņa prognozes metodiku atbilstoši pieprasījuma reakcijas pakalpojuma saņēmēja noteiktajām prognozes precizitātes prasībām;
	2. nosaka tehniskās un datu apmaiņas prasības objekta iekļaušanai agregatora portfelī.

**Noslēguma jautājumi**

1. Līdz kārtības, kādā noris sistēmas operatoru koordinācija saistībā ar pieprasījuma reakcijas pakalpojumu sniegšanu, agregatoram ir tiesības sniegt pieprasījuma reakcijas pakalpojumu pieprasījuma reakcijas pakalpojuma saņēmējiem tikai no tādiem objektiem, kuri pieslēgti tā paša sistēmas operatora sistēmai.

2. Noteikumi stājas spēkā 2020. gada 1. janvārī.

Informatīva atsauce uz Eiropas Savienības direktīvu

Noteikumos iekļautas tiesību normas, kas izriet no Eiropas Parlamenta un Padomes 2012.gada 25.oktobra direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK.

Ministru prezidents A. K. Kariņš

Ekonomikas ministrs R. Nemiro

Iesniedzējs:

Ekonomikas ministrs R. Nemiro

Vīza:

Valsts sekretārs Ē. Eglītis